钦定古今图书集成/方舆汇编/职方典/第1094卷 > 《纪乱歌》明·余志
## 钦定古今图书集成/方舆汇编/职方典/第1094卷 > 《纪乱歌》明·余志

皇明正统戊辰秋，烟尘四起天为愁。岭南寇害畏萧
养，浙西盗发称宗留。更有闽沙邓茂七，纵横猖獗侵
南州。官民财物全剽掠，生民性命皆虔刘。土兵拒战
不能胜，官兵弃甲抛兜鍪。我辈奔驰自警愕，四顾惨
黯无良谋。义士苦敌陈甯死，武夫能忾温家尤。北杨
将军来守御，罔闻军士展无筹。贼来不肯奋力战，黄
旗一仆风飕飕。身骑白马凤山陨，神号鬼哭声啾啾。
邑中令丞窜江右，不顾县治民之忧。赖有余尉能保障，四乡民勇誓同仇。一度贼来一度敌，誓不与共戴
天仇。己巳之春消息好，延津报捷屠魁囚。功归樵郡
刘挥使，天兵始至如貔貅。我邦唇齿赖馀庇，士民依
旧耕田畴。奈何庐舍已非昔，地成荆棘皆荒陬。古今
世事几更变，我生何以罹其訧。感兹患害痛肺腑，疮
痍疾甚胡能瘳。又恐《史官》编不尽，临风三叹成长讴。